संघ स्थापना के पश्चात भी १९३० में सविनय अवज्ञा आन्दोलन के सत्याग्रह में डॉ. हेडगेवार एक व्यक्ति के नाते सहभागी हुए। विदर्भ में जंगल सत्याग्रह के नाम से जाना जाने वाला यह सत्याग्रह दो बार प्रयास करने पर भी सफल नहीं हुआ। डॉक्टर जी के समय हजारों लोग उससे जुड़े। उन्होंने पुसद जाकर जंगल सत्याग्रह किया। पुसद जाने से पहले उन्हें नागपुर में समारोह पूर्वक विदाई दी गई। उसमें उन्होंने अपने भाषण में कहा कि वे संघ के नाते नहीं पर स्वयंसेवक के नाते व्यक्तिगत तौर पर सत्याग्रह में सहभाग ले रहे हैं। स्वयंसेवक के नाते और भी सहभागी हो सकते हैं। और संघ का कार्य भी निरंतर चलते रहना चाहिए इसलिए उन्होंने सरसंघचालक पद का दायित्व अपने पुराने साथी डॉ. ल. वा. परांजपे को दिया। और, बापूराव भेदी और बाबासाहेब आपटे को शाखा प्रवास का दायित्व देकर संघ कार्य चलते रहने की व्यवस्था की।